དེ་ཡང་རང་ཅག་བོད་ཀྱི་ཡུལ་དུ་འགྲོ་བ་མིའི་རྐང་རྗེས་བྱུང་བ་ནས་བོད་མི་ཚོས་ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་གྱི་ཆོས་ཉིད་ལ་ངོས་འཛིན་ཐོག་མར་བྱུང་བ་དང་ཆོས་ཉིད་དེ་ལས་འཚོ་གནས་ལ་འཐབ་རྩོད་བྱ་ཆེད་ཚོགས་པའི་འདུ་ཤེས་བྱུང་ཞིང་བརྒྱུད་རིམ་དེའི་ཁྲོད་མི་ཕན་ཚུན་དབར་ལ་དགའ་སྡང་དང་ཕྱི་སྣོད་ཀྱི་འཇིགས་ཡེར་བའི་འགྱུར་ལྡོག་ལས་རིམ་བཞིན་བསམ་པའི་བརྩེ་དུང་གི་མྱུ་གུ་འབུས་པ་ལས་དང་ཐོག་མའི་རྩོམ་རིག་གི་སྔོན་འགྲོ་དེ་བྱུང་བ་རེད།ཕྱི་སྣོད་ཀྱི་འགྱུར་བ་དང་བསྟུན་ནས་མི་རྣམས་ཀྱི་འཚོ་གནས་ལ་འཛིན་པའི་ལྟ་སྟངས་དེ་ལའང་འགྱུར་བ་བྱུང་ཞིང་བསམ་གཞིགས་ཀྱི་ནུས་པ་གོང་དུ་འཕེལ་བས་འགྱུར་བ་དེ་དག་ལས་ཚུར་སྣང་བྱས་པའི་སེམས་འགྱུ་དག་གླུ་ཚིག་གཙོར་བྱས་པའི་སྙན་རྩོམ་དང་ལྷ་སྒྲུང་གཙོར་བྱས་པའི་སྒྲུང་གི་རིགས་ཐོག་མར་དར་ཞིང་དེ་གཉིས་ཀྱི་རྨང་གཞིའི་ཐོག་ཏུ་ཕྱིས་ཀྱི་རྩོམ་ལུས་དག་དར་བ་ཡིན་ཏེ་བོད་ལྗོངས་སློབ་ཆེན་གྱི་དགེ་རྒན་ཆེ་མོ་རྒན་ལྷག་པ་ཆོས་འཕེལ་ལགས་ཀྱིས་མཛད་པའིབོད་ཀྱི་རྩོམ་རིག་ལོ་རྒྱུསལསསྔ་དར་སྙན་རྩོམ་དང་ལྷ་སྒྲུང་གིས་གཙོས་པའི་ངག་ཐོག་རྩོམ་རིག་གི་རྨང་གཞིའི་ཐོག་རྟོགས་བརྗོད་དང་ལེགས་བཤད་ལ་སོགས་པའི་ཡིག་ཐོག་རྩོམ་རིག་ཁག་གཅིག་ཀྱང་གསར་དུ་དར་བ་དང་།དམངས་ཁྲོད་ངག་ཐོག་རྩོམ་རིག་གཏམ་དཔེ་ལ་སོགས་ཡིག་ཐོག་ཏུ་དངོས་སུ་ཕབ་འགོ་ཚུགས་ཤིང་།རྩོམ་པ་པོ་སྒེར་གྱི་གསར་རྩོམ་ཡང་འགོ་ཚུགས་པ་རེད།ཅེས་གསུངས་པ་ལྟར་རོ།།